Diari Oficial de la Generalitat Valenciana


Sumari del DOGV 5204, del 22-02-2006 (2006/1832)

Notificació a Peter Alfred Newberry Evans de la sentència dictada en les actuacions de juí de divorci contenciós número 234/2003.
---------------------------------------------------------------------------------------------------------------------------------

### Dades del document

Número de DOGV
:   5204

Data del DOGV
:   22-02-2006

Secció del DOGV
:   IV. ADMINISTRACIÓ DE JUSTÍCIA - A) EDICTES I CÈDULES DE NOTIFICACIÓ D'INTERLOCUTÒRIES, PROVISIONS I SENTÈNCIES

Número del document
:   2006/1832


Organisme emissor
:   Juzgado de Primera Instància Número 4 de Dénia

Tipus de document
:   Edicte

Notificació a Peter Alfred Newberry Evans de la sentència dictada en les actuacions de juí de divorci contenciós número 234/2003. [2006/Q1832]  
Procediment: divorci contenciós 234/2003  
Part demandant: Patricia Newberry  
Part demandada: Peter-Alfred Newberry-Evans  
En el juí a què es fa referència s'ha dictat la resolució el text de la qual, literalment, diu així:  
«Sentència número 100/2005  
Dénia, 8 de juny de 2005  
Francisca Cotillas Moreno, magistrada jutgessa del Jutjat de Primera Instància i Instrucció número 4 de Dénia i partit, ha vist les presents actuacions de divorci, seguides amb el número 234/2003, instat pel procurador dels tribunals, José Vicente Bonet Camps, en nom i representació de Patricia NewBerry, assistida del lletrat Herbert Rupprecht, contra Peter Alfred Newberry Evans, incomparegut i declarat en situació processal de rebel·lia, procedix dictar la present resolució.  
Antecedents de fet  
1. Que el procurador dels tribunals, el senyor Bonet Camps, en la representació que posseïx, va presentar, en data 4 d'abril de 2003, demanda de divorci contra Peter Alfred Newberry Evans, sobre la base dels fets que hi consten i que es donen per reproduïts i, després d'al·legar els fonaments de dret que va estimar d'aplicació, va acabar demanant que es dictara sentència per la qual amb estimació de la demanda es declaràs:  
A) La dissolució del matrimoni per divorci de Patricia Newberry Evans i Peter Alfred Newberry Evans pel fet d'haver abandonat el marit a l'esposa durant un període superior a cinc anys immediatament anteriors a la presentació d'esta demanda [de conformitat amb l'art. 1, apartat 2.e) del Matrimonial Causes Act. 1973].   
B) S'atribuïx l'ús i gaudi del domicili conjugal, situat al terme de Pedreguer, partida de la Xara, 43, a l'esposa Patricia Newberry, la qual de facto ja residix en este domicili des d'abans de contraure matrimoni fins al dia de hui.   
C) Com a compensació patrimonial a favor de l'esposa que s'acorde:   
a) Transferir la propietat dominical de la finca propietat de l'espòs, que va constituir el domicili conjugal i on actualment continua residint l'actora, a favor d'esta (de conformitat amb l'art. 24 del Matrimonial Causes Act. 1973).   
b) Subsidiàriament, transferir a l'esposa el 50% de l'anterior propietat immoble, i   
c) En tot cas, transferir a l'esposa el usdefruit vitalici d'esta finca. Tot això lliure de càrregues i gravàmens.   
D) En cas d'oposició, que s'acorde la condemna en les costes a la part demandada.  
2. Admesa a tràmit la demanda mitjançant la interlocutòria de 12 de setembre de 2003, i conferit el trasllat a la part demandada en forma legal, va deixar transcórrer el termini sense comparéixer, per la qual cosa, mitjançant la resolució de data 22 de febrer de 2005, se'l va declarar en situació processal de rebel·lia.  
3. Complit el tràmit de contestació a la demanda, i d'acord amb el que disposa l'article 440 de la Llei d'Enjudiciament Civil, es van convocar les parts a la celebració de la vista, que es va fer el dia 9 de maig de 2005, amb l'assistència de la part demandant, però no del demandat. Obert l'acte, l'actora es va afirmar i ratificar en l'escrit de demanda presentat, i va sol·licitar rebre plet a prova, i es van practicar com a proves, amb la declaració prèvia de pertinència, la documental i la testifical de Jean Elizabeth Smith i Norman Maurice Smith, amb el resultat que consta en el suport apte per a la gravació i reproducció del so i de la imatge. Després d'això, i una vegada l'actora va formular les conclusions, les actuacions van restar concloses per a dictar sentència.  
4. En la tramitació de les presents actuacions s'han observat totes les prescripcions legals.  
Fonaments jurídics:  
1. Exercitada la demanda de divorci per Patricia Newberry contra Peter Alfred Newberry Evans, de les al·legacions de la part demandant i de les proves practicades resulten acreditades les següents premisses de fet:  
a) Patricia Newberry i Peter Alfred Newberry Evans, de nacionalitat britànica, van contraure matrimoni civil a Dénia (Alacant), el dia 7 d'abril de 1983.  
b) D'este matrimoni no ha nascut descendència.  
2. Abans de res s'ha de fer referència, per un costat, que en este cas resulta d'aplicació l'article 22.3 de la Llei Orgànica del Poder Judicial, el qual establix que en matèria de relacions personals i patrimonials entre cònjuges, nul·litat matrimonial, separació i divorci, quan tots dos cònjuges tinguen residència habitual a Espanya en el moment de la demanda seran competents els jutjats i tribunals espanyols, i pel que fa al dret aplicable, la llei de la nacionalitat comuna dels cònjuges, en este cas, la de Gran Bretanya, a l'empara de l'article 107 C.c. .la separació i el divorci es regiran per la llei nacional comuna dels cònjuges en el moment de la presentació de la demanda., i de l'article 9.1 C.c. .la llei personal corresponent a les persones físiques és la determinada per la seua nacionalitat.  
Veem, per tant, que el dret aplicable als efectes pretesos per l'actora, pel fet de ser els dos cònjuges de nacionalitat britànica en el moment de presentar la demanda, és el dret britànic, i resulta d'aplicació al present cas la Llei de Procediments Matrimonials de 1973. Això és així perquè el contingut i vigència d'esta llei l'acredita la part actora de conformitat amb l'article 281 de la Llei d'Enjudiciament Civil en relació amb l'article 12.6, segon paràgraf del Codi Civil, i aporta diversa documentació pel que fa a això i a mes esta .no és contrària a principis jurídics, públics o privats, polítics, econòmics o morals, absolutament obligatoris per a la conservació de l'orde social en un poble i una època determinada., com posa de relleu la S.T.S. de 5 d'abril de 1996.  
3. La llei anglesa permet el divorci pel fracàs irreversible del matrimoni sempre i quan s'acredite la concurrència d'una de les cinc causes establides en la secció 1 (2) de la llei, i no serà necessari que s'emeta una orde de separació prèvia a la demanda de divorci. Doncs bé, d'acord amb l'apartat e) d'esta secció, es procedent la dissolució del matrimoni, per causa de divorci, quan .els cònjuges hagen viscut separats per un període ininterromput d'almenys cinc anys immediatament anteriors a la presentació de la demanda..  
En el cas d'actuacions, ha quedat acreditat que des de 1993, any en qual l'espòs va marxar del domicili conjugal situat a la partida de la Xara, número 43, de Pedreguer, es va interrompre la convivència conjugal, sense que l'hagen tornat a reemprendre. Estos fets es consideren acreditats mitjançant la testifical de Jane Elizabeth Smith i Norman Maurice Smith, amics del matrimoni, i mitjançant el certificat expedit per l'ajuntament d'esta localitat (document E de la demanda) segons la qual en la renovació del padró municipal d'habitants d'1 de maig de 1996, actualment en vigor, consta solament residint a la partida de la Xara, número 43, la senyora Patricia. Conseqüència de tot l'anterior és que es complixen els requisits exigits en la Llei de Procediments Matrimonials anglesa per a poder decretar el divorci sol·licitat.  
4. Pel que fa als efectes derivats del divorci, sol·licita la part actora que s'atribuïsca a Patricia Newberry l'ús i gaudi de l'habitatge conjugal.  
Ara bé, este efecte .a què fa referència l'article 96 del Codi Civil espanyol, no és aplicable per al cas d'actuacions. no consta establit en la legislació britànica l'aplicació de la qual invoca la demandant, raó per la qual no és procedent fer cap pronunciament pel que fa a això.  
5. Així mateix, també sol·licita la part actora, com a compensació a favor de l'esposa, que s'acorde transferir la propietat dominical de la finca propietat de l'espòs, que va constituir el domicili conjugal i en el qual actualment continua residint Patricia Newberry, a favor d'esta o, de forma subsidiària, transferir a l'esposa el 50% d'esta propietat immoble i, en tot cas, transferir a l'esposa el usdefruit vitalici d'esta finca i tot això lliure de càrregues i gravàmens.  
Disposa la secció 24 (1) (a) que en el moment de dictar-se sentència de dissolució per divorci, el tribunal podrà acordar .que un dels cònjuges haurà de transferir a l'altre cònjuge (...) una propietat que haurà de ser especificada, i serà la propietat a la qual el primer cònjuge tinga dret, bé en domini o en reversió..  
Doncs bé, partint de l'anterior, en el cas d'actuacions es considera adequat atorgar a Patricia Newberry el 50% del ple domini de la finca 4842, inscrita al tom 904, llibre 52 i foli 163 del Registre de la Propietat de Pedreguer .que va constituir el domicili conjugal., propietat de l'espòs i això en compensació al manteniment de la família ja que després de 10 anys de matrimoni no sols ha sigut l'espòs qui se'n va anar del domicili conjugal fa ja uns 10 o 12 anys sinó que d'ençà va desatendre l'atenció de la finca, i va ser Patricia Newberry qui a més a més que continuar residint-hi n'ha tingut compte del manteniment i n'ha sufragat les despeses així com l'impost de béns immobles, el qual per la seua pròpia naturalesa és un impost inherent a la propietat. A més a més del que s'ha dit anteriorment, cal destacar que Patricia Newberry, que té 64 anys, manca de qualificació professional i obté uns escassos ingressos de les faenes de neteja i jardineria que fa.  
6. Atesa la naturalesa del procediment no és procedent fer expressa declaració de costes.  
Vists els articles esmentats i altres disposicions de general i pertinent aplicació.  
Decisió  
Que amb l'estimació de la demanda de divorci interposada per Patricia Newberry contra Peter Alfred Newberry Evans, declare la dissolució del matrimoni format pels expressats cònjuges per causa de divorci, amb tots els efectes legals inherents a esta declaració i, en especial, els següents:  
Primer  
S'acorda l'atribució a Patricia Newberry del 50% del ple domini de la finca 4842, inscrita al tom 904, llibre 52 i foli 163 del Registre de la Propietat de Pedreguer.  
Segon  
No es fa exprés pronunciament en relació amb les costes causades.  
Una vegada siga ferma esta resolució, remeteu mitjançant ofici, un testimoni d'esta a l'encarregat del Registre Civil d'acord amb el que disposa l'article 755 de la Llei d'Enjudiciament Civil 1/2000.  
Notifiqueu esta resolució a les parts, i feu-los saber que contra esta resolució s'hi pot interposar un recurs d'apel·lació, en la forma establida en els articles 457 i següents de la Llei d'Enjudiciament Civil 1/2000, de què serà sabedora l'Audiència Provincial d'Alacant.  
Lliureu un testimoniatge de la present sentència que s'unirà a les presents actuacions, i l'original quedarà al llibre de sentències d'este jutjat.  
Esta és la meua sentència, jutjant definitivament en primera instància, que pronuncie, mane, i firme».  
Atés el desconeixement de l'actual domicili o residència de la part demandada, mitjançant la provisió d'1 de setembre de 2005, el jutge, de conformitat amb el que disposen els articles 156.4 i 164 de la Llei 1/2000, d'Enjudiciament Civil, ha acordat la publicació del present edicte al tauler d'anuncis del jutjat per a portar a efecte la diligència de notificació de sentència.  
Dénia, 1 de setembre de 2005.. La secretària judicial: Liliana Anduix Serra.